Coba jelasin Pengangkutan dari Ipoh dalam bahasa melayu dong

Jalan Persekutuan: Jalan umum di Malaysia yang menghubungkan bandaraya Ipoh dengan pekan-pekan sekitarnya dan juga negeri-negeri lain.

Lebuhraya: Dengan terbinanya Lebuhraya Utara-Selatan, kenderaan dapat bergerak dengan pantas serta lebih efisien berbanding jalan umum. Pemandu yang menggunakan Lebuhraya Utara-Selatan boleh memilih susur keluar ke Ipoh daripada 5 susur keluar iaitu Simpang Pulai, Tambun, Ipoh(S), Ipoh(U) & Jelapang.

Keretapi: Stesen Keretapi Ipoh dioperasikan oleh Keretapi Tanah Melayu (KTM) dan ianya terletak di Pekan Lama. Landasan keretapi ini hanya dapat menghubungkan diantara Ipoh dengan pekan dan bandar-bandar berdekatan.

Bas: Terminal Amanjaya merupakan terminal bas baru bagi menggantikan terminal bas lama di Silveritage. Terminal ini lebih merupakan antara terminal yang canggih di koridor utara. Reka bentuknya diilhamkan daripada bentuk kapal korek jika dilihat di bahagian sisi.

Udara: Lapangan Terbang Sultan Azlan Shah merupakan lapangan terbang di Ipoh. Ia terletak berdekatan dengan Gunung Rapat. Lapangan terbang ini telah dinaik taraf bagi memastikan pesawat yang lebih besar boleh mendarat. Pada waktu ini, lapangan terbang ini menjalankan operasi penerbangan domestik dari Ipoh ke Johor Bahru 11x seminggu oleh Malindo Air dengan menggunakan pesawat ATR72-600. Selain itu, lapangan terbang ini juga turut menjalankan penerbangan ke destinasi antarabangsa seperti Medan, Indonesia dengan frekuensi 4 kali seminggu oleh Malindo Air dengan pesawat ATR72-600 manakala destinasi Singapura dioperasikan oleh 2 syarikat penerbangan iaitu Firefly dengan frekuensi 2 kali penerbangan sehari menggunakan pesawat ATR72-500 dan Scoot 11 kali seminggu menggunakan pesawat Airbus A320-200. Sebelum ini, lapangan terbang ini juga pernah menerima pendaratan dan perlepasan penerbangan ke destinasi Subang dan Kota Bharu. Dalam perancangan dan perbincangan yang dilakukan dengan syarikat penerbangan tempatan dan luar, lapangan terbang ini dijangka akan menambah destinasi-destinasi baharu seperti Kota Bharu, Langkawi, Melaka, Kuching, Kota Kinabalu, Hatyai, Phuket, dan Guangzhou.